**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 22.04.2022, ora 08.00 – 23.04.2022, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 23.04.2022, ora 07.00**

**RÂURI**

**Debitele au fost** în general în scădere, exceptând râurile din bazinele: Olt, Vedea, Argeş, Ialomița, Bârlad, Prut (exceptând sectorul amonte Stânca-Costeşti), bazinul inferior al Jiului şi râurile din Dobrogea, unde au fost staționare.

Pe râurile din bazinele hidrografice: Bega, Timiș, Bârzava, Moravița, Caraș, Nera, Cerna, bazinul inferior al Mureșului și bazinele superioare ale Crișului Negru, Crișului Alb și Jiului debitele au fost în creștere ca urmare a precipitațiilor căzute în interval, mai însemnate cantitativ, sub formă de aversă, cedării apei din stratul de zăpadă și propagării.

Debitele se situează în general la valori sub mediile multianuale lunare, cu coeficienţi moduli cuprinşi între 30-80%, mai mari (în jurul și peste normalele lunare) pe cursul superior și mijlociu al Someșului Mic și mai mici (sub 30% din normalele lunare) pe râurile din bazinele hidrografice: Târnava Mare, Moravița, Nera, Cerna, Vedea, Putna, Râmnicu Sărat, Bârlad, Prut (aval Stânca-Costești), pe unii afluenți ai Sucevei, pe afluenții din bazinul inferior al Bistriței și cursul mijlociu și inferior al Trotușului.

În interval au fost emise trei **atenționări hidrologice** pentru fenomene imediate.

**Se situează peste** **COTELE DE ATENȚIE** râurile la stațiile hidrometrice: Gladna-Firdea (110+2)-jud. TM și Tău-Soceni (60+8)-jud. CS.

**Debitele vor fi în creștere** ca urmare a precipitațiilor sub formă de aversă prognozate, cedării apei din stratul de zăpadă și propagării, pe râurile din bazinele hidrografice: Vișeu, Iza, Tur, Someșul Mare, Someșul Mic, Bega, Timiș, Bârzava, Moravița, Caraș, Nera, Cerna, Putna, Trotuș, bazinul superior al Crișului Repede, bazinul inferior al Mureșului și bazinele superioare și mijlocii ale Crișului Negru, Crișului Alb și Jiului.

Pe râurile râurile din bazinele hidrografice: Olt, Vedea, Argeş, Ialomița, Bârlad, Prut (exceptând sectorul amonte Stânca-Costeşti), bazinul inferior al Jiului şi pe râurile din Dobrogea debitele vor fi relativ staționare și în scădere pe restul râurilor.

Sunt posibile creșteri izolate de niveluri și debite și pe alte râuri mici din zonele de deal și de munte, mai ales pe cele din jumătatea de nord a țării, ca urmare a precipitațiilor sub formă de aversă prognozate.

**DUNĂRE**

**Debitul la intrarea în ţară** (secţiunea Baziaş) în intervalul 22-23.04.2022 **a fost** staționar, avândvaloarea de 5300 m3/s, sub media multianuală a lunii **aprilie (7900 m3/s).**

În aval de Porţile de Fier debitele au fost în scădere pe sectoarele Gruia-Bechet și Cernavodă-Tulcea, în creștere pe sectorul Corabia-Olteniţa şi staţionare la Călăraşi.

**Debitul la intrarea în ţară** (secţiunea Baziaş) **va fi** **în scădere (5100 m3/s).**

În aval de Porțile de Fier debitele vor fi în scădere pe sectorul Gruia-Turnu Măgurele, relativ staționare la Zimnicea și pe sectorul Brăila-Tulcea și în creștere pe sectorul Giurgiu-Vadu Oii.

**Alimentări cu apă**

**A.B.A. Prut-Bârlad**

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

\* treapta III - pentru S.C. AQUAVAS S.A. VASLUI – Sucursala Vaslui din acumularea Solești.

**Judeţul Iași:**

Se aplică situaţia de restricţii în alimentarea cu apă pentru piscicultură la folosinţele:

\* S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei I de aplicare a restricţiilor.

**A.B.A. Crişuri**

Debitul râului Barcău în secţiunea Nuşfalău este 1.202 mc/s.

Debitul râului Crişul Alb în secţiunea Crişcior este 3.55 mc/s.

**2.** **Situaţia meteorologică în intervalul 22.04.2022, ora 08.00 –23.04.2022, ora 06.00**

**În ţară** vremea a continuat să se încălzească ușor în cea mai mare parte a teritoriului, astfel că în marea lor majoritate valorile termice au fost apropiate de mediile multianuale. Aria de nebulozitate prezentă în prima parte a zilei a determinat ploi slabe cantitativ pe arii relativ extinse în vest, centru și sud, apoi cerul s-a degajat în mare parte din țară. Spre seară și pe parcursul nopții instabilitatea atmosferică s-a manifestat în Banat, Crișana și pe arii mai restrânse în Oltenia, Transilvania și Maramureș, prin înnorări temporar accentuate, averse și descărcări electrice. Cantitățile de apă au depășit 20...30 l/mp în Carpații Occidentali și în Dealurile de Vest. În zona montană înaltă, la altitudini de peste 2000 m, trecător s-au semnalat precipitații mixte. Vântul a prezentat intensificări în Banat cu viteze în general de 60...70 km/h, pe crestele Carpaților Meridionali rafalele au depășit 80...90 km/h, iar temporar și pe arii mai restrânse și în Crișana, Oltenia, Dobrogea, Moldova și sudul Transilvaniei, dar pentru scurtă durată și în timpul ploilor. Stratul de zăpadă era prezent local în zona montană înaltă și măsura *-*pe platformele staţiilor meteo*-* până la 209 cm în Munţii Bucegi, la peste 2000 m altitudine. Temperaturile maxime s-au încadrat între 10 grade la Sulina și 23 de grade laTimișoara, Jimbolia și Arad, iar la ora 06 valorile termice erau cuprinse între 1 grad la Miercurea Ciuc și 13 grade la Zimnicea și Călărași.

**Observaţie:** în intervalul de diagnoză au fost în vigoare 12 mesaje pentru fenomene meteorologice periculoase imediate, emise după cum urmează: 8 de către SRPV Timișoara, 2 de către SRPV Craiova și câte una de către SRPV Sibiu și SRPV Constanța.

**La Bucureşti** valorile termice au fost ușor mai ridicate față de ziua precedentă, fiind apropiate de mediile multianuale. Cerul a fost variabil, cu înnorări în prima parte a zilei, când trecător a plouat slab. Vântul a suflat slab și moderat. Temperatura maximă a fost de 17 grade la Afumați și Băneasa și de 19 grade la Filaret, iar la ora 06 se înregistrau 6 grade la Afumați și 7 grade la Filaret și Băneasa.

**3. Prognoza meteorologică în intervalul 23.04.2022, ora 08.00–24.04.2022, ora 8.00**

**În ţară** vremea va fi în general instabilă. Pe parcursul zilei, temporar vor fi înnorări accentuate și se vor semnala averse și descărcări electrice în centrul și nord-estul teritoriului, precum și în zonele de munte și local în restul zonelor. Ploile vor avea și caracter torențial, iar izolat cantitățile de apă vor depăși 15...20 l/mp și vor fi condiții de grindină. Vântul va avea intensificări temporare în sudul, sud-estul, estul și centrul teritoriului, dar în special asociate manifestărilor de instabilitate atmosferică, când va putea lua aspect de vijelie. Temperaturile maxime se vor încadra, în general, între 14 și

23 de grade. Începând din orele serii cerul se va degaja treptat în cea mai mare parte a teritoriului, iar ploi de scurtă durată vor mai fi doar izolat în centru și nord-est, dar în primele ore și în sud-est, iar vântul va sufla slab şi moderat. Minimele termice de duminică dimineaţă vor fi cuprinse între 4 şi 11 grade. Spre sfârșitul intervalului izolat se va

semnala ceață.

**La Bucureşti** cerul va fi variabil, cu înnorări temporar accentuate după-amiaza, când vor fi condiții pentru averse și descărcări electrice. Vântul va sufla slab și moderat, trecător cu unele intensificări. Temperatura maximă, mai ridicată față de ziua anterioară, va fi de 21...22 de grade, iar cea minimă de 7...9 grade.

**4. Buletin nivometeorologic pentru perioada 22.04.2022, ora 21-24.04.2022, ora 21**

**Evoluția vremii în intervalul 20-22.04.2022**

Vremea s-a încălzit treptat. Cerul a fost variabil, temporar noros. Pe arii restrânse s-au semnalat precipitații mixte, trecător ninsori în zonele înalte și temporar ploi la altitudini joase în zilele trecute, dar și la altitudini mai mari vineri. Cantitățile de precipitații au fost în general slabe. Vântul a suflat moderat, cu intensificări de 60-70 km/h pe crestele din Carpații Orientali și în special pe cele din Meridionali, viscolind trecător zăpada. Stratul de zăpadă a scăzut în toate masivele, cu doar 1 cm în zona înaltă din Orientali și mai consistent în Meridionali, cu până la 8 cm la Cuntu și 13 cm la Vf.Omu.

**Grosimea stratului de zăpadă în 22.04.2022, ora 15:00:**

**Carpaţii Meridionali:** 210 cm la Vf. Omu, 205 cm la Bâlea-Lac, 112 cm Vf. Țarcu, 10 cm la Cuntu;

**Carpaţii Orientali:** 123 cm la Vf. Călimani, 83 cm la Lăcăuți, 74 cm la Ceahlău-Toaca, 41 cm la Vârful Iezer, 9 cm la Bucin;

**Carpaţii Occidentali:** 3 cm la Vf. Vlădeasa 1800.

**Prognoza vremii în intervalul 22.04.2022, ora 21:00-24.04.2022, ora 21:00:**

Vremea va fi relativ caldă. Cerul va fi mai mult noros în această seara de 22.04.2022 și sâmbătă în cursul zilei și al serii, când temporar se vor semnala ploi moderate în majoritatea masivelor, trecător lapovițe pe creste. În cursul zilei de duminică, 24 aprilie, cerul va fi variabil, iar vremea însorită. Vântul va sufla în general moderat, cu rafale de 60-80 km/h în zonele înalte. Temporar se va semnala ceață.

**Temperaturi prognozate în intervalul 22.04.2022, ora 21:00-23.04.2022, ora 20:00:**

**Peste 1800 m:** temperaturi minime: -1...4 gr.C; temperaturi maxime: 0...6 gr.C;

**Sub 1800 m:** temperaturi minime: 3...8 gr.C; temperaturi maxime: 4...11 gr.C.

**Temperaturi prognozate în intervalul 23.04.2022, ora 21:00-24.04.2022, ora 20:00:**

**Peste 1800 m:** temperaturi minime: -3...1 gr.C; temperaturi maxime: 5...11 gr.C;

**Sub 1800 m:** temperaturi minime: 0...5 gr.C; temperaturi maxime: 9...16 gr.C;

**Izoterma de 0 grade**: oscilează între 2200-2900 m, cu cele mai ridicate valori în 24 aprilie;

**Vânt la peste 2000 m**: din sector sud-vestic și vestic, cu viteze de 60-80 km/h.

**Evoluția stratului de zăpadă și a riscului de avalanșă**

**Munții Făgăraş RISC ÎNSEMNAT (3)**

La peste 1800 m, în partea superioară se găsește un strat umezit și instabil de zăpadă, care s-a acumulat în a doua decadă a lunii, depus peste cruste de gheață sau straturi vechi, mai dure. În zonele adăpostite se găsesc depozite însemnate de zăpadă. Ploile, temperaturile predominant pozitive și insolația vor umezi suplimentar stratul, care se va tasa. Spontan, pe fondul vremii calde și al precipitațiilor lichide, există un risc al dislocării stratului instabil superior, iar în cazuri izolate și al unor straturi din profunzime. Se vor produce curgeri superficiale și avalanșe de dimensiuni medii, izolat mari, riscul fiind **însemnat (3).** Avalanșe de zăpadă umedă pornite de la altitudini mai mari pot coborî sub 1800 m. La altitudini de 1600-1800 m stratul este umezit în totalitate și este prezent în special spre altitudini apropiate de 1800 m. Pe fondul vremii calde, al ploilor și al insolației, zăpada se va umezi suplimentar și se va topi accelerat. Spontan, la altitudini de peste 1600 m, se pot declanșa curgeri și avalanșe de topire de dimensiuni mici, producerea acestora fiind amplificată la supraîncărcări și pe pantele mai înclinate - risc **moderat (2)**.

**Munții Bucegi RISC ÎNSEMNAT (3)**

La altitudini mai mari de 1800 m zăpada este umezită la suprafață, iar ploile, temperaturile

predominant pozitive și insolația vor umezi suplimentar stratul instabil din partea superioară, local consistent, depus peste straturi mai vechi și dure sau peste cruste de gheață. Pe văi și în locurile adăpostite sunt depozite mai însemnate de zăpadă. Spontan, pe fondul temperaturilor crescute, al precipitațiilor lichide și al insolației, există riscul dislocării stratului instabil superior depus în a doua decadă a lunii. Riscul declanșării unor curgeri sau al avalanșelor de dimensiuni medii și izolat mari este amplificat la supraîncărcări

și este **însemnat (3)**. La altitudini de 1600-1800 m se întâlnește pe alocuri un strat de zăpadă umezit în ansamblu. Zăpada își va continua procesul de umezire și se va topi accelerat. Spontan, se pot declanșa curgeri și avalanșe de dimensiuni relativ mici, în special pe pantele mai înclinate, riscul declanșării avalanșelor fiind amplificat la supraîncărcări și la orele prânzului. Avalanșe de zăpadă umedă pornite de la altitudini mai mari pot coborî

sub 1800 m - **risc moderat (2)**.

**Munții Parâng–Șureanu RISC ÎNSEMNAT (3)**

La altitudini de peste 1800 m în partea superioară se întâlnește un strat de instabil de zăpadă umedă, depus peste zăpada mai veche, peste care poate aluneca cu ușurință. Pe văi și în locurile adăpostite se întâlnesc depozite mai însemnate de zăpadă. Spontan, pe fondul vremii calde, al precipitațiilor lichide și al insolației, există un risc al dislocării stratului instabil superior, iar în cazuri izolate și al unor straturi din profunzime. Riscul va fi amplificat la supraîncărcări ale stratului, care pot angrena zăpada umedă și instabilă, îndeosebi din zonele cu depozite mai însemnate, ducând la curgeri superficiale și la declanșarea de avalanşe de dimensiuni medii - **risc însemnat (3)**.

Sub 1800 m zăpada este complet umezită și se întâlnește pe anumite văi și pante de la altitudini mai mari de 1600 m. Zăpada se va umezi suplimentar și se va topi accelerat, pe fondul vremii calde, al ploilor și parțial al insolației. Spontan se pot declanșa avalanșe umede de dimensiuni mici pe pantele mai înclinate şi din zonele cu depozite mai mari, riscul fiind amplificat la supraîncărcări - **risc moderat**

**(2)**.

**Munții Țarcu–Godeanu RISC ÎNSEMNAT (3)**

La altitudini de peste 1800 m zăpada este umezită în partea superioară, iar în profunzime se întâlnesc cruste de gheață și straturi vechi mai dure. Pe văi și în locurile adăpostite, se întâlnesc depozite încă însemnate de zăpadă. Atât la supraîncărcări ale stratului, cât și spontan, pe fondul vremii calde și al ploilor sau insolației, se pot produce unele avalanșe de dimensiuni mici și medii în zonele cu depozite mai însemnate și pe pantele mai înclinate, care să angreneze stratul umezit și instabil din partea superioară și izolat din straturile din profunzime. Risc **însemnat (3)**.

Între 1600 și 1800 m, stratul are dimensiuni reduse și este umezit în ansamblu, iar vremea caldă și ploile vor umezi puternic stratul și îl vor topi accelerat. Se pot declanșa spontan curgeri și avalanșe de topire, riscul producerii avalanșelor fiind amplificat la supraîncărcări, pe pantele mai înclinate, îndeosebi din zonele cu depozite mai însemnate de zăpadă de pe văi - **risc moderat (2)**.

**Munții Rodnei RISC ÎNSEMNAT (3)**

La altitudini de peste 1800 m, în partea superioară întâlnim un strat instabil și umezit, format în a doua decadă a lunii și așezat deasupra straturilor vechi, peste care poate aluneca cu ușurință. Pe văi și în locurile adăpostite se întâlnesc depozite mai însemnate de zăpadă. În mod spontan, pe fondul temperaturilor crescute, al ploilor și parțial al insolației, se pot declanșa curgeri și avalanșe de dimensiuni medii și izolat mari, îndeosebi în zonele cu depozite mai importante de pe văi și pe pantele mai înclinate, riscul fiind amplificat la supraîncărcări și **însemnat (3)**.

La altitudini de 1500-1800 m, stratul de zăpadă are dimensiuni mai reduse și este umezit. Pe fondul vremii calde și al ploilor, zăpada va continua să se umezească și parțial să se topească. Se pot declanșa avalanșe de dimensiuni mici și izolat medii, care să angreneze zăpada mai nouă sau straturi mai vechi, în special pe pantele mai înclinate și pe văile cu depozite. Riscul declanșării avalanșelor va fi **moderat (2)**.

**Munții Călimani – Bistriței – Ceahlău RISC ÎNSEMNAT (3)**

La altitudini de peste 1800 m, în partea superioară întâlnim un strat instabil de zăpadă umedă, depus peste straturile vechi și dure și peste care stratul instabil poate aluneca. Pe văi și în locurile adăpostite se întâlnesc depozite mai însemnate de zăpadă. Îndeosebi la supraîncărcări ale stratului, dar și spontan, pe fondul temperaturilor crescute și al ploilor sau insolației, în zonele cu strat mai consistent, cu depozite mai importante, pe pantele mai înclinate și pe văi, se pot declanșa curgeri sau avalanșe de dimensiuni mici și medii, riscul fiind **însemnat (3)**.

La altitudini de 1500-1800 m, stratul de zăpadă are dimensiuni mai reduse și este umezit. Zăpada se va umezi suplimentar pe fondul vremii calde și al ploilor. Se pot declanșa avalanșe de topire de dimensiuni în general mici, în special pe pantele mai înclinate și unde sunt depozite mai consistente, în special pe firul văilor. Riscul declanșării avalanșelor va fi **moderat (2)**.

**Munții Vlădeasa-Muntele Mare RISC REDUS (1)**

Stratul de zăpadă s-a topit în mare parte și este puternic umezit în zonele în care mai este

prezent, îndeosebi pe văile umbrite. În special la supraîncărcări mari se pot produce curgeri sau avalanșe de topire de mici dimensiuni, în zonele cu depozite de pe firul văilor - **risc redus (1)**.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC ÎNSEMNAT (3)** | **RISC MODERAT (2)** |
| **BUCEGI** | **RISC ÎNSEMNAT (3)** | **RISC MODERAT (2)** |
| **PARÂNG - ȘUREANU** | **RISC ÎNSEMNAT (3)** | **RISC MODERAT (2)** |
| **ȚARCU – GODEANU** | **RISC ÎNSEMNAT (3)** | **RISC MODERAT (2)** |
| **GRUPA NORDICĂ A CARPAȚILOR ORIENTALI (ZONA MUNȚILOR RODNEI)** | **RISC ÎNSEMNAT (3)** | **RISC MODERAT (2)** |
| **GRUPA CENTRALĂ A CARPAȚILOR ORIENTALI (ZONA MUNȚILOR CĂLIMANI – BISTRIȚEI - CEAHLĂU)** | **RISC ÎNSEMNAT (3)** | **RISC MODERAT (2)** |
| **VLĂDEASA-MUNTELE MARE** | **RISC REDUS (1)** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

**Pe râurile interioare**

**S.G.A. Iaşi** revine cu informaţii despre poluarea cu ape uzate de culoare albicioasă a râului Nicolina din zona localităţii Lunca Cetăţuii, comuna Ciurea, judeţul Iaşi, din data de 20.04.2022.

În urma verificărilor efectuate în timpul deplasării pe teren din data de 21.04.2022 a echipei formate din reprezentanţi ai A.B.A. Prut-Bârlad, S.G.A. Iași și UAT Ciurea au fost identificate evacuări de ape uzate neepurate de la trei gospodării racordate la reţeaua de ape pluviale din localitatea Lunca Cetăţuii, cu descărcare în cursul de apă Nicolina. Unul din beneficiari a prezentat o documentaţie întocmită în anul 2003, din care reiese că racordul trebuia executat în colectorul menajer, însă acesta a fost executat la reţeaua pluvială de către reprezentanţii RAJAC, actualmente APAVITAL S.A . Totodată UAT Ciurea a prezentat o factură care atestă faptul ca APAVITAL S.A. facturează servicii de canalizare apă pluvială din zona analizată, respectiv de la Poliţia Locală, Piaţa Agroalimentară, Grădiniţa și Cresa Sf. Maria. După verificarea conexiunii între colectorul pluvial din zona menţionată anterior și gura de vărsare în râul Nicolina, s-a constatat că reţeaua de canalizare pluvială din zona analizată deversează apele colectate (pluviale și menajere) în râul Nicolina, în punctul identificat ca evacuare neconformă, aspecte consemnate în Procesul verbal de constatare din 21.04.2021 încheiat între reprezentanţi ai S.G.A. Iași și UAT Ciurea.

Din cele prezentate rezultă faptul că poluarea nu este accidentală, ci una sistematică. Aspectele identificate pe teren i-au fost aduse la cunostinţă operatorului zonal - APAVITAL S.A.- prin adresa A.B.A. Prut-Bârlad -S.G.A. Iași, în care se specifică faptul că operatorul administrează atât reţeaua de canalizare menajeră din zona, cât și reţeaua de canalizare pluvială, având obligaţia de a întreprinde toate demersurile necesare în vederea sistării/stopării evacuărilor de ape uzate neepurate în receptorul natural și efectuarea imediată a lucrărilor de racordare conformă a beneficiarilor la reţeaua de canalizare menajeră. Totodată vor trebui să blindeze racordurile neconforme realizate la canalizarea pluvială. Toate acţiunile întreprinse de APAVITAL SA vor trebui comunicate zilnic la A.B.A. Prut-Bârlad – S.G.A. Iași.

Din rezultatele analizelor efectuate pe probele de apă prelevate se constată că scurgerea identificată nu a produs modificarea semnificativă a calităţii corpului de apă în perioada monitorizării, fiind observată doar modificarea culorii apei (devenită albicioasa) în zona de influenţă a gurii de vărsare.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.